- Så fjern da de stolper igen, hvor svært kan det være? Sådan lyder det fra Henrik Ulstrup, der er en af de mange brugere, der på TV2/Nords Facebook-side har debatteret historien om Smørblomstvej i Vodskov. Her har en nylig tilflytter nemlig spærret de øvrige beboeres adgang til midtbyen ved at sænke pæle ned i jorden for ende af vejen - uden at gøre en eneste af de andre beboere på vejen opmærksom på det. - Eftersom vejen har været der i mindst 100 år, forstår vi ikke, at en privatperson bare kan grave nogle stolper i og lukke vejen, lød det søndag i TV2/Nord fra Birthe Pedersen, der bor på Smørblomstvej nummer 12. Og hun får opbakning på Facebook. - Send en mand ud midt nat og sav de pæle ned, skriver Henrik Møller mens Karsten Gundersen Jensen supplerer: - Ryk da lortet op. Det er Jesper Hauerslev, der har sat pælene i jorden. Han har efter eget udsagn været i god tro, da Aalborg Kommune efter henvendelse fortalte ham, at godt måtte spærre vejen. Aalborg Kommune har dug en anden udlægning af sagen: - Den pågældende husejer er blevet bedt om at høre de andre borgere først, sagde Henrik Nyrup, teamkoordinator, Trafik og Veje i Aalborg Kommune i TV2/Nord søndag. Og mange brugere er da også forvirrede. For hvor står pælene egentlig? Er det på privat grund eller hvad? - Hvis manden ejer grunden, så er han da i sin fulde ret til at gøre det. Han lader endda gående bruge stien, skriver Tina Tilsted for eksempel mens Jens-Peter Søborg skriver: - Jeg synes ikke historien melder klart ud om det er hans private grund? I så fald er det vel hans og alene hans beslutning hvad der skal være på hans grund. Deltag i debatten på TV2/Nords Facebook-side og se indslaget fra søndag hvor folketingsmedlem Preben Bang Henriksen (V), der er medlem af Folketingets retsudvalg kritiserer Jesper Hauerslevs beslutning om at spærre Smørblomstvej af.

Referat:
Beboerne på Smørblomstvej i Vodskov får stor opbakning på fra Facebook-brugerne.